SKRIFTLIG FORESPØRGSEL E-0342/02

af Pierre Jonckheer (Verts/ALE) til Kommissionen

(12. februar 2002)

Om: Støtte og kulminer i åbne brud i Alto Carrión-distriktet, Palencia, Spanien

I forbindelse med forespørgsel E-2270/01(1) (kulminedrift i åbne brud i det nordlige Palencia (Alto Carrión-distriktet, Spanien) ønsker vi at stille Kommissionen følgende spørgsmål:

- Hvor meget beløber kulstøtten fra EU-mider til den spanske stat sig til?

- I hvilken egenskab er den ydet?

- Hvem er den ansøgt igennem?

- Har virksomheden Unión Minera del Norte S.A. (Uminsa), som er ansvarlig for kulminedriften i de åbne brud i Alto Carrión-distriktet modtaget EU-midler eller statsstøtte?

- I hvilken egenskab, inden for hvilken ramme og i hvilken størrelsesorden er dette i givet fald sket?

(1) EFT C 115 E af 16.5.2002, s. 48.

Svar afgivet på Kommissionens vegne af Loyola de Palacio

(27. marts 2002)

Kommissionen har i henhold til artikel 56 i EKSF-traktaten godkendt, at der blev ydet støtte til revalidering af minearbejdere for 18,517 mio. EUR i 1998, 11,828 mio. EUR i 1999, 7,220 mio. EUR i 2000 og 19,165 mio. EUR i 2001. Disse ydelser blev tildelt minearbejdere, der var berørt af strukturomlægningsforanstaltninger i den spanske kulindustri.

Virksomheden Unión Minera del Norte S.A. (Uminsa) modtog 1 851 461 EUR i 1998, 469 000 EUR i 1999, 906 708 EUR i 2000 og 832 500 EUR i 2001 fra de spanske myndigheder i refusion for ovennævnte EKSF-støtte, som virksomheden havde ydet berørte minearbejdere.

Spanien har desuden ydet statsstøtte til virksomheden Uminsa for at dække dennes driftstab. Disse ydelser skal godkendes af Kommissionen. Denne godkendte, at der blev ydet støtte i 1998, 1999, 2000 og 2001, som var de år, hvor Kulindustriplanen 1998-2002 var i kraft og godkendt af Kommissionen i beslutningerne 98/637/EKSF af 3. juni 1998(1), 1999/451/EKSF af 4. maj 1999(2), 2001/162/EF af 13. december 2000(3) og beslutningen af 11. december 2001, som endnu ikke er offentliggjort, men hvoraf der sendes en kopi til det ærede medlem og Parlamentets Generalsekretariat.

Følgende støtte til Uminsa er godkendt af Kommissionen:

- driftsstøtte i henhold til artikel 3 i beslutning nr. 3632/93/EKSF(4) i en størrelsesorden af 5 370 mio. pesetas i 1999, 6 453 mio. pesetas i 2000 og 6 786 mio. pesetas i 2001;

- støtte til aktivitetsindskrænkning i henhold til artikel 4 i beslutning nr. 3632/93/EKSF i en størrelsesorden af 600 mio. pesetas i 2000;

- støtte til dækning af ekstraordinære udgifter i forbindelse med strukturomlægning i henhold til artikel 5 i beslutning nr. 3632/93/EKSF i en størrelsesorden af 2 762 mio. pesetas i 2000. Spanien yder desuden støtte til de arbejdstagere, der er omfattet af strukturomlægningsforanstaltninger, men de spanske myndigheder har endnu ikke givet detaljerede oplysninger om, hvor stor en andel erstatningen til arbejdstagerne hos Uminsa udgør.

I analysen af de foregående oplysninger skal der tages højde for, at Uminsa er dannet i flere etaper ved sammenlægning af 17 forskellige virksomheder i perioden fra 1998 til 1999, og at virksomheden derfor er vokset gennem denne periode.

(1) EFT L 303 af 13.11.1998.

(2) EFT L 177 af 13.7.1999.

(3) EFT L 58 af 28.2.2001.

(4) EFT L 329 af 30.12.1993.